Diari Oficial de la Generalitat Valenciana


Sumari del DOGV 9411, del 24-08-2022 (2022/7718)

RESOLUCIÓ de 27 de juliol de 2022, de la Conselleria de Política Territorial, Obres Públiques i Mobilitat, per la qual es declara de prioritat energètica l'àmbit territorial de sòl no urbanitzable comú de la comarca de la Vall de Cofrentes-Ayora.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9411

Data del DOGV
:   24-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7718


Data del document
:   27-07-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 27 de juliol de 2022, de la Conselleria de Política Territorial, Obres Públiques i Mobilitat, per la qual es declara de prioritat energètica l'àmbit territorial de sòl no urbanitzable comú de la comarca de la Vall de Cofrentes-Ayora. [2022/7718]  
Antecedents i consideracions  
1. Amb data registre 20.07.2022 i 21.07.2022 han tingut entrada en aquesta conselleria escrits de les conselleries competents en matèria d'energia i canvi climàtic en els quals, conforme al que es disposa en l'article 3.5 del Decret llei 14/2020, de 7 d'agost de Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, segons la redacció donada per l'article 10 del Decret llei 1/2022, de 22 d'abril, proposen a la persona titular de la Conselleria de Política Territorial, Obres Públiques i Mobilitat perquè declare de prioritat energètica l'àmbit territorial de sòl no urbanitzable comú pertanyent a la comarca de Cofrentes-Ayora.  
La proposta efectuada per les conselleries competents en energia i canvi climàtic justifica en l'àmbit de les seues competències la necessitat i l'oportunitat de declarar el sòl no urbanitzable comú de l'esmentat àmbit per raons d'emergència energètica i climàtica, tal com s'indica en l'esmentat article 3.5.  
2. La proposta efectuada per aquestes conselleries es trasllada a la Direcció General de Política Territorial i Paisatge, com a òrgan competent en matèria d'ordenació del territori i paisatge, la qual, a la vista de la documentació remesa, no formula cap observació a la declaració de prioritat energètica, limitant-se a remetre una relació completa dels diferents informes emesos per aquest centre directiu en l'àmbit de les seues competències, referits a l'àmbit territorial descrit en l'annex IV de les esmentades propostes, a l'efecte que la consellera, si així ho estima oportú, puga declarar de prioritat energètica l'àmbit indicat.  
  
3. La declaració d'interés prioritari implica la tramitació d'urgència dels projectes de construcció de les instal·lacions, la compatibilitat territorial i urbanística i l'exempció de l'ocupació del territori prevista en l'article 7.7 del text refós de la Llei d'Ordenació del Territori, Urbanisme i Paisatge. Sense perjudici d'això, les autoritzacions dels projectes en l'àmbit declarat d'interés prioritari requeriran els següents informes sectorials: ambiental i agrològic, d'ordenació del territori i paisatge respecte a inundacions, riscos naturals o induïts en el territori, l'afecció als connectors territorials definits en l'Estratègia territorial de la Comunitat Valenciana, i sobre paisatges de rellevància regional o unitats de paisatge als quals s'haja reconegut prèviament un valor alt o molt alt, tal com estableix l'esmentat article 3.5 del Decret llei 14/2020.  
  
En tot cas, hauran de tindre's en compte les particularitats reconegudes en l'article 10.1, punts a i b, de l'esmentat decret llei per a l'ample dels connectors i les distàncies a recursos paisatgístics de primer ordre, que en aquests casos serà com a mínim l'establida en la legislació vigent en matèria de patrimoni cultural.  
Considerant el que s'ha establit anteriorment i prenent com a base la competència reconeguda en l'article 3.5 del Decret llei 14/2020, de 7 d'agost de Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, resolc:  
  
  
Primer  
Declarar d'interés energètic prioritari l'àmbit de sòl no urbanitzable comú de la comarca de Cofrentes-Ayora per raons d'emergència energètica i climàtica, amb la finalitat de facilitar i accelerar la implantació i la posada en servei d'instal·lacions de producció d'energia renovable. Tot això sense perjudici de la viabilitat dels projectes concrets que els informes sectorials anteriorment indicats hauran d'obtindre per a ser autoritzats.  
  
Segon  
Publicar la present resolució en el Diari Oficial de la Generalitat Valenciana i notificar-la als interessats.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes comptat des de l'endemà de notificar-se, d'acord amb el que es preveu en l'article 123 de la Llei 39/2015, d'1 d'octubre, del procediment administratiu comú de les administracions públiques, o, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, atés que la pretensió excedeix els 30.050 euros, en el termini de dos mesos comptats des de l'endemà de notificar-se, de conformitat amb el que es disposa en l'article 46.1 i 8.2.c i 10.1 de la Llei 29/1998, de 13 de juliol, reguladora de la jurisdicció contenciosa administrativa, segons el que es disposa per la Llei orgànica 6/1985, d'1 de juliol, del poder judicial, modificada per la Llei orgànica 19/2003, de 23 de desembre. Tot això sense perjudici que s'utilitze qualsevol altra via que es considere oportuna.  
  
  
València, 27 de juliol de 2022.- La consellera de Política Territorial, Obres Públiques i Mobilitat: Rebeca Torró Soler.